Acțiune introdusă la 11 martie 2019 – European Union Copper Task Force/Comisia
(Cauza T-153/19)
Limba de procedură: engleza
Părțile
Reclamantă: European Union Copper Task Force (Essex, Regatul Unit) (reprezentanți: I. Moreno-Tapia Rivas și C. Vila Gisbert, avocați)
Pârâtă: Comisia Europeană
Concluziile
Reclamanta solicită Tribunalului:
anularea Regulamentului de punere în aplicare (UE) 2018/1981 al Comisiei1, în măsura în care prin acesta se reînnoiește, pe un temei juridic nelegal, aprobarea compușilor de cupru ca substanțe susceptibile de înlocuire;
extinderea efectelor anulării asupra Regulamentului de punere în aplicare (UE) 2015/408 al Comisiei2, în măsura în care prin acesta a fost pus în aplicare articolul 80 alineatul (7) din Regulamentul nr. 1107/2009 și au fost incluși compușii de cupru în lista substanțelor active ca substanțe susceptibile de înlocuire;
constatarea faptului că Regulamentul de punere în aplicare (UE) 2018/1981 al Comisiei a încălcat principiul proporționalității;
obligarea Comisiei la plata cheltuielilor de judecată.
Motivele și principalele argumente
În susținerea acțiunii, reclamanta invocă trei motive.
Primul motiv, întemeiat pe faptul că prin Regulamentul de punere în aplicare (UE) 2018/1981 al Comisiei se reînnoiește, pe un temei juridic nelegal, aprobarea compușilor de cupru ca substanțe susceptibile de înlocuire. Mai precis:
articolul 24 din Regulamentul (CE) nr. 1107/20093 și punctul 4 din anexa II la acesta încalcă dreptul Uniunii deoarece:
dovezile științifice arată că „criteriile PBT” și, în special, persistența, nu sunt adecvate pentru cupru;
aplicarea criteriilor PBT cu privire la substanțe anorganice este incompatibilă cu alte acte legislative care au fost implementate în domeniul substanțelor chimice reglementate;
în ceea ce privește substanțele susceptibile de înlocuire, aplicarea criteriilor PBT cu privire la compușii de cupru depășește ceea ce este necesar pentru atingerea obiectivelor urmărite de Regulamentul (CE) nr. 1107/2009. În plus, Regulamentul (CE) nr. 1107/2009 interpretează în mod eronat principiul precauției.
Al doilea motiv, întemeiat pe nelegalitatea Regulamentului de punere în aplicare (UE) 2015/408 al Comisiei în ceea ce privește calificarea compușilor de cupru ca substanțe susceptibile de înlocuire.
Al treilea motiv, cu titlu subsidiar, întemeiat pe încălcarea de către Regulamentul de punere în aplicare (UE) 2018/1981 al Comisiei a principiului proporționalității.
____________
1     Regulamentul de punere în aplicare (UE) 2018/1981 al Comisiei din 13 decembrie 2018 de reînnoire a aprobării substanțelor active compuși de cupru, ca substanțe susceptibile de înlocuire, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO 2018, L 317, p. 16).
2     Regulamentul de punere în aplicare (UE) 2015/408 al Comisiei din 11 martie 2015 privind punerea în aplicare a articolului 80 alineatul (7) din Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și privind stabilirea unei liste a substanțelor susceptibile de înlocuire (JO 2015, L 67, p. 18).
3     Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO 2009, L 309, p. 1).